Proposta għal DEĊIŻJONI TAL-KUNSILL li tawtorizza lill-Istati Membri biex jiffirmaw u/jew jirratifikaw, fl-interess tal-Unjoni Ewropea, il-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Persunal tal-Bastimenti tas-Sajd, 1995, tal-Organizzazzjoni Marittima Internazzjonali /* COM/2013/0595 final - 2013/0285 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Ir-raġunijiet għall-proposta u l-għanijiet tagħha Il-Konvenzjoni Internazzjonali dwar Standards ta' Taħriġ, Ċertifikazzjoni u Għassa għall-Persunal tal-Bastimenti tas-Sajd tal-Organizzazzjoni Marittima Internazzjonali (minn hawn ’il quddiem, il-Konvenzjoni STCW-F), ġiet adottata fis-7 ta’ Lulju 1995 fil-Konferenza Internazzjonali li saret f’Londra bejn is-26 ta’ Ġunju u s-7 ta’ Lulju 1995, bil-parteċipazzjoni ta’ 74 gvern, fosthom it-22 Stat Membru attwali tal-Unjoni Ewropea. Inħasset il-ħtieġa ta' Konvenzjoni speċifika intenzjonata għall-persunal tal-bastimenti tas-sajd peress li l-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Baħħara (il-Konvenzjoni STCW) tal-1978 tal-IMO eskludiet mill-kamp ta' applikazzjoni tagħha, fost oħrajn, il-persunal tal-bastimenti tas-sajd. Il-Konvenzjoni STCW kienet l-ewwel strument, li ntlaħaq ftehim dwaru fuq livell internazzjonali, li jindirizza l-kwistjoni ta’ standards minimi ta’ kompetenza għall-baħħara. Din ġiet implimentata permezz tad-Direttiva 2008/106, emendata bid-Direttiva 2012/35/UE. L-għan tal-Konvenzjoni STCW-F huwa li jiġi żgurat li l-persunal abbord bastimenti tas-sajd huwa kkwalifikat (ikkonfermat b’ċertifikat uffiċjali) u tajjeb għal dak ix-xogħol (wara eżami mediku), sabiex it-theddid potenzjali għas-sikurezza tal-ħajja u/jew tal-proprjetà fuq il-baħar jew għall-ambjent marittimu jiġi minimizzat fl-operazzjonijiet abbord bastimenti tal-baħar. Il-Konvenzjoni teħtieġ li l-persunal ikollu għarfien minimu ta' kwistjonijiet speċifiċi u li jkun wettaq id-dmirijiet abbord bastiment għal perjodu minimu ta’ żmien. Għan tal-Konvenzjoni huwa wkoll li jinkisbu u jinżammu kundizzjonijiet ekwi għal kulħadd fis-settur tas-sajd billi titrawwem edukazzjoni vokazzjonali. Il-kompetenzi professjonali tal-persunal tal-bastimenti tas-sajd għandhom ikunu ċċertifikati f'konformità mal-Konvenzjoni. Id-dispożizzjonijiet huma obbligatorji biss għal bastimenti twal 24 metru jew aktar u b'saħħa ta’ propulsjoni ta' 750kw jew aktar u jikkonċernaw kaptani, uffiċjali, uffiċjali inġiniera u operaturi tar-radju. Madankollu, il-gvernijiet huma mħeġġa li jistabbilixxu taħriġ għall-assistenti ta' fuq il-gverta ta' bastimenti twal 24 metru jew aktar, filwaqt li huwa obbligatorju t-taħriġ bażiku tas-sikurezza għall-persunal kollu tal-bastimenti tas-sajd. F'konformità mad-dritt tal-libertà tal-moviment tal-ħaddiema, fi kwistjonijiet ta’ kwalifiki professjonali, id-Direttiva 2005/36/KE tistabbilixxi regoli ċari dwar ir-rikonoxximent reċiproku bejn l-Istati Membri skont l-hekk imsejħa “sistema ġenerali ta’ rikonoxximent”. Id-Direttiva tapplika għal ċittadini tal-UE li jixtiequ jwettqu professjoni fi Stat Membru ieħor fejn din il-professjoni hi regolata. Is-sistema ġenerali ta’ rikonoxximent teħtieġ paragun tal-kwalifiki professjonali ta’ min ikun qed ifittex ix-xogħol, inkluża l-esperjenza professjonali rilevanti, ma’ dawk meħtieġa fl-Istat Membru ospitanti. Il-paragun għandu jitwettaq fi żmien skadenzi stretti. F'każ ta’ differenzi sostanzjali biss, l-Istat Membru ospitanti jista’ jimponi miżuri kumpensatorji, li jistgħu jieħdu l-forma ta’ test tal-aptitudni jew perjodu ta' adattament. Id-Direttiva tapplika għall-professjonijiet regolati kollha ħlief meta, għal professjoni speċifika u skont il-prinċipju ta’ lex specialis, regoli speċifiċi oħra, direttament relatati mar-rikonoxximent tal-kwalifiki professjonali, huma stabbiliti permezz ta’ biċċa leġiżlazzjoni separata skont il-liġi tal-UE. L-attivitajiet professjonali marbutin mal-Konvenzjoni STCW-F huma regolati f'ħafna mill-Istati Membri. Il-Konvenzjoni STCW-F ma tistabbilixxix sistema ta’ rikonoxximent tal-kwalifiki professjonali simili għal dik stabbilita permezz tad-Direttiva 2005/36/KE. Għall-kuntrarju, il-Konvenzjoni STCW-F ma jippermettix l-użu ta’ ċertifikati maħruġin minn Stati li mhumiex firmatarji tal-Konvenzjoni. Madankollu, l-Istati Membri huma obbligati li jikkonformaw mal-liġi tal-UE, jiġifieri, mad-dispożizzjonijiet li hemm fid-Direttiva 2005/36/KE. B’konformità mal-każistika tal-AETR tal-Qorti tal-Ġustizzja dwar il-kompetenza esterna, l-Istati Membri ma jistgħux jirratifikaw il-Konvenzjoni STCW-F mingħajr l-awtorizzazzjoni tal-Unjoni Ewropea peress li d-dispożizzjonijiet dwar ir-rikonoxximent ta’ professjonijiet regolati eżerċitati minn ċittadini tal-UE abbord bastimenti tas-sajd jaffettwaw l-eżerċizzju ta’ kompetenza esklussiva tal-Unjoni Ewropea f’dan il-qasam. Fir-rigward ta’ dawk l-Istati Membri li diġà rratifikaw il-Konvenzjoni qabel id-dħul fis-seħħ tad-Deċiżjoni proposta, dawn huma meħtieġa li jiddepożitaw mas-Segretarju Ġenerali tal-IMO, dikjarazzjoni li fiha jirrikonoxxu li l-liġi tal-UE għandha tipprevali f’każ ta’ kunflitt f'relazzjonijiet bejn l-Istati Membri. 2. KONSULTAZZJONI MAL-PARTIJIET INTERESSATI U L-VALUTAZZJONI TAL-IMPATT Konsultazzjoni mal-partijiet interessati Il-Kumitat tad-Djalogu Soċjali Settorjali għas-Sajd fuq il-Baħar ħeġġeġ lill-Kummissjoni biex tieħu inizjattivi biex tiġi implimentata malajr il-Konvenzjoni STCW-F. Il-promozzjoni tar-ratifika u l-infurzar ta’ standards internazzjonali oħra fir-rigward tal-kundizzjonijiet tal-għajxien u tax-xogħol fis-settur tas-sajd, bħalma hi l-Konvenzjoni dwar ix-Xogħol fis-Sajd (Nru 188) tal-ILO (l-Organizzazzjoni Internazzjonali tax-Xogħol), hija konformi mal-attivitajiet tal-Kumitat tad-Djalogu Soċjali Settorjali għas-Sajd fuq il-Baħar u tal-Kummissjoni Ewropea. L-għan tal-Konvenzjoni C Nru 188 huwa li jiġi żgurat li s-sajjieda jkollhom kundizzjonijiet tax-xogħol deċenti. Bħalissa l-Kummissjoni qiegħda tevalwa talba mill-Imsieħba Soċjali fis-settur tas-sajd fuq il-baħar biex jiġi implimentat il-Ftehim tagħhom tat-8 ta’ Mejju 2013 rigward it-traspożizzjoni tad-dispożizzjonijiet tal-Konvenzjoni tal-ILO C 188, skont l-Artikolu 155 tat-TFUE. Ġbir u użu ta' għarfien espert Ma kienx hemm bżonn ta’ għarfien espert estern. Valutazzjoni tal-Impatt Mhux rilevanti. Għaldaqstant, ma hemmx bżonn jitqiesu diversi għażliet. 3. ELEMENTI LEGALI TAL-PROPOSTA Sommarju tal-azzjoni proposta Fid-dawl tal-fatt li l-kompetenza għar-rikonoxximent tal-kwalifiki professjonali hija tal-Unjoni Ewropea, l-Istati Membri ma jistgħux jirratifikaw il-Konvenzjoni mingħajr l-awtorizzazzjoni tal-Unjoni Ewropea. Il-Kummissjoni tipproponi li l-Kunsill għandu jawtorizza lill-Istati Membri biex jirratifikaw il-Konvenzjoni STCW-F fl-interess tal-Unjoni Ewropea. L-awtorizzazzjoni lill-Istati Membri għandha tingħata bil-kundizzjoni li dawn, meta jkunu qed jiddepożitaw l-istrument tar-ratifika tagħhom, jifformulaw riżerva li tgħid li l-liġi tal-Unjoni Ewropea għandha tkompli tiġi applikata fir-relazzjonijiet reċiproċi tagħhom. Dawk l-Istati Membri li diġà rratifikaw il-Konvenzjoni, għandhom jissottomettu dikjarazzjoni lis-Segretarju Ġenerali tal-IMO fejn jiddikjaraw li l-liġi tal-Unjoni marbuta mar-rikonoxximent tal-kwalifiki professjonali tapplika fir-rigward tar-relazzjonijiet bejn l-Istati Membri. Għaldaqstant id-Deċiżjoni proposta se tippermetti u tħeġġeġ lill-Istati Membri biex jieħdu l-passi kollha meħtieġa għar-ratifika mingħajr aktar dewmien. Bażi legali L-Artikoli 43(2), 46, 53(1) u 62 tiegħu, flimkien mal-Artikolu 218(6)(a)(v) tat-TFUE. Il-prinċipju tas-sussidjarjetà Il-proposta taqa’ taħt il-kompetenza esklussiva tal-Unjoni. Għalhekk, il-prinċipju tas-sussidjarjetà ma japplikax kompletament. Il-prinċipju tal-proporzjonalità Il-proposta tikkonforma mal-prinċipju tal-proporzjonalità għar-raġunijiet li ġejjin. Mhux rilevanti. Mhux rilevanti. L-għażla tal-istrumenti L-istrument propost: Deċiżjoni tal-Kunsill Mezzi oħra ma jkunux adegwati. 4. IMPLIKAZZJONI BAĠITARJA Il-proposta ma għandhiex implikazzjonijiet għall-baġit tal-Komunità. 5. INFORMAZZJONI ADDIZZJONALI Spjegazzjoni dettaljata tal-proposta Mhux rilevanti. 2013/0285 (NLE) Proposta għal DEĊIŻJONI TAL-KUNSILL li tawtorizza lill-Istati Membri biex jiffirmaw u/jew jirratifikaw, fl-interess tal-Unjoni Ewropea, il-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Persunal tal-Bastimenti tas-Sajd, 1995, tal-Organizzazzjoni Marittima Internazzjonali (Test b'rilevanza għaż-ŻEE) IL-KUNSILL TA' L-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 43(2), 46, 53(1) u 62 flimkien mal-Artikolu 218(6)(a)(v) tiegħu, Wara li kkunsidra l-proposta mill-Kummissjoni Ewropea, Wara li kkunsidra l-approvazzjoni tal-Parlament Ewropew, Billi: (1) Il-Konvenzjoni dwar Standards ta’ Taħriġ, Ċertifikazzjoni u Għassa għall-Persunal tal-Bastimenti tas-Sajd, tal-Organizzazzjoni Marittima Internazzjonali (minn hawn’ il quddiem imsemmija bħala “il-Konvenzjoni” u l-"IMO" rispettivament), ġiet adottata fis-7 ta’ Lulju 1995 fil-Konferenza Internazzjonali mlaqqa’ mill-IMO f’Londra li fiha delegazzjonijiet tat-22 Stat Membru li attendew ivvutaw favur l-adozzjoni tagħha; (2) Il-Konvenzjoni tagħti kontribut ewlieni lis-settur tas-sajd fil-livell internazzjonali fil-promozzjoni tas-sikurezza tal-ħajja u l-proprjetà fuq il-baħar u l-protezzjoni tal-ambjent marittimu u għaldaqstant huwa mixtieq li d-dispożizzjonijiet tagħha jiġu implimentati kemm jista’ jkun malajr; (3) Is-sajd fuq il-baħar huwa wieħed mill-iktar professjonijiet perikolużi u għalhekk it-taħriġ u l-kwalifiki xierqa huma mezz essenzjali biex jitnaqqas in-numru ta’ inċidenti. Ambjent tax-xogħol aktar sikur se jagħmel l-impjieg tal-persunal tal-bastimenti tas-sajd aktar attraenti fl-interess tal-industrija tas-sajd Ewropea, kif mixtieq mill-Politika Komuni tas-Sajd. Il-Konvenzjoni speċifikament għandha l-għan li tħares l-ambjent tal-baħar, li huwa għan tal-Politika Komuni tas-Sajd; (4) Fil-qafas tal-Ftehimiet ta’ Sħubija dwar is-Sajd ma’ pajjiżi terzi, huwa importanti li l-ekwipaġġ abbord bastimenti li jtajru l-bandiera ta’ Stat Membru tal-UE jkollhom kwalifiki professjonali konfermati b'ċertifikati aċċettati sabiex ir-reklutaġġ skont il-kundizzjonijiet stipulati fil-Ftehimiet ikun iktar faċli; (5) Il-Parlament Ewropew, il-Kunsill u l-Kummissjoni qed jippromwovu s-sikurezza fuq il-baħar u s-sikurezza okkupazzjonali kif ukoll it-titjib tal-kwalifiki professjonali għall-ħaddiema abbord bastimenti tas-sajd. L-UE tappoġġa finanzjarjament it-taħriġ fis-settur tas-sajd, b’mod partikulari permezz tal-Fond għas-Sajd; (6) Xi artikoli tal-Konvenzjoni jaqgħu taħt il-kompetenza esklussiva tal-Unjoni f'dak li għandu x'jaqsam mar-regoli tal-Unjoni dwar ir-rikonoxximent ta’ kwalifiki professjonali miksuba minn ċerti kategoriji tal-persunal tal-bastimenti tas-sajd u jaffettwaw dispożizzjonijiet tat-Trattat u leġiżlazzjoni sekondarja tal-Unjoni, b'mod partikolari d-Direttiva 2005/36/KE tas-7 ta’ Settembru 2005 dwar ir-rikonoxximent ta’ kwalifiki professjonali[1], kif inhi fis-seħħ; (7) L-Unjoni ma tistax tirratifika l-Konvenzjoni peress li mhix parti tal-IMO u l-Konvenzjoni ma tinkludix klawżola li tippermetti Organizzazzjoni Reġjonali għall-Integrazzjoni Ekonomika magħmula minn Stati sovrani u li għandha l-kompetenza dwar ċerti temi regolati mill-Konvenzjoni li tkun tista’ tiffirma, taċċetta, tapprova u taċċedi għall-Konvenzjoni; (8) Xi Stati Membri għadhom ma ffirmawx il-Konvenzjoni filwaqt li oħrajn diġà rratifikawha u ddepożitaw l-istrument ta’ ratifika. Huwa fl-interess tal-Politika Komuni tas-Sajd li dawk l-Istati Membri li għadhom ma ffirmawx jew ma rratifikawx il-Konvenzjoni jagħmlu dan bla dewmien; (9) Skont il-kundizzjonijiet stabbiliti f’din id-Deċiżjoni, l-Istati Membri, li huma marbuta b'regoli legali tal-Unjoni dwar ir-rikoxximent ta’ kwalifiki professjonali, għandhom għalhekk ikunu awtorizzati biex jiffirmaw u jirratifikaw il-Konvenzjoni, skont il-każ, fl-interess tal-Unjoni. ADOTTAT DIN ID-DEĊIŻJONI: Artikolu 1 L-Istati Membri huma awtorizzati li jiffirmaw u/jew jirratifikaw il-Konvenzjoni Internazzjonali dwar Standards ta' Taħriġ, Ċertifikazzjoni u Għassa għall-Persunal tal-Bastimenti tas-Sajd, 1995, tal-Organizzazzjoni Marittima Internazzjonali, adottata fis-7 ta’ Lulju 1995, għall-partijiet li jaqgħu taħt il-kompetenza tal-Unjoni Ewropea. L-awtorizzazzjoni msemmija fil-paragrafu 1 hija bil-kundizzjoni marbuta mad-depożitu mill-Istat Membru fil-mument tal-firma tal-Konvenzjoni u/jew meta jkun qed jiddepożita l-istrument ta’ ratifika mas-Segretarju Ġenerali tal-IMO tar-riżerva li l-liġi tal-Unjoni marbuta mar-rikonoxximent tal-kwalifiki professjonali tapplika fir-relazzjonijiet bejn l-Istati Membri. Artikolu 2 L-Istati Membri li diġà rratifikaw il-Konvenzjoni qabel id-dħul fis-seħħ tad-Deċiżjoni preżenti, mingħajr ma fformulaw riżerva, għandhom jiddepożitaw dikjarazzjoni li fiha jirrikonoxxu li l-liġi tal-Unjoni marbuta mar-rikonoxximent tal-kwalifiki professjonali tapplika fir-relazzjonijiet bejn l-Istati Membri. Artikolu 3 L-Istati Membri għandhom jagħmlu sforzi biex jieħdu l-passi meħtieġa biex jiddepożitaw l-istrumenti tagħhom ta' ratifika tal-Konvenzjoni mad-Direttur Ġenerali tal-Organizzazzjoni Marittima Internazzjonali kemm jista' jkun malajr, preferibbilment qabel il-31 ta' Diċembru 2013. Il-Kunsill se jirrevedi l-progress tar-ratifika f'Jannar 2014. Artikolu 4 Din id-deċiżjoni għandha tapplika mill-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea. Artikolu 5 Din id-Deċiżjoni hija indirizzata lill-Istati Membri. Magħmul fi Brussell, Għall-Kunsill Il-President [1] ĠU L 255, 30.09.2005, p. 22.